SEMBAHYANGAN TESBEH

Kidung Pambuka

**Pambuka**

P: Konjuk ing Asma dalem …

U: Amin

P: Mugi tresna Dalem Gusti kita Yesus Kristus, asih tresna Dalem Allah Hyang Rama, tuwin Hyang Roh Suci, tansah linuberna dhateng kita sadaya.

U: Sakmenika sarta langgeng.

**Cecala**

Ibu, Bapak lan para sederek ingkah kinasih ing Gusti, sugeng dalu, Berkah Dalem..

Dalu menika, sembahyangan tesbeh sampun ngancik ingkang kaping …..

Sembahyang Pamartobat

Para sedherek sedaya, mangga sami ngaturaken keduwunging ati wonten ing ngarsa Dalem Gusti, supados kita saged pantes sowan ing ngarsaning Allah.

Kawula ngakeni, ingarsaning Allah ingkang Mahakuwasa, tuwin para sadherek sedaya, bilih kawula sampun nglampahi dosa srana gagasan, tetembungan, tindak-tanduk, tuwin margi nglirwakaken kewajiban, awit saking lepat kawula saking lepat kawula, saking ngenging lepat kawula Pramila kula nyuwun ingarsaning Ibu Kenya Maria, para malaekat tuwin para suci, sarta para sedherek sadaya karsaa nyenyuwunaken ingarsaning Allah, Pangeran kawula, Amin.

I: Mugi Allah ingkang Maha Kuwasa karsa paring palimirma tuwin pangapuntening dosa sarta nuntun dhateng gesang langgeng.

U: Amin.

Sembahyangan Pambuka.

I : Gusti Allah, Putra Dalem medharaken kamulyan wonten ing puncaking redi, kekeraning pengandel ingkang baken sampun kateguhaken sineksen Nabi Musa lan Nabi Elias. Punapa dene kawula sami kaangkat dados putra-putri Dalem. Keparenga kawula tansah nggatosaken saha ngestokaken sabdanipun, supados pantes ndherek mulya wonten ing swarga. Lantaran Sang Kristus Yesus Gusti kawula ingkang gesang tuwin mengku keprabon ing salami-laminipun.

U: Amin.

**Waosan Injil (Lukas 10:1-9)**

P Sawisé kuwi Gusti Yésus nuli milih murid menèh pitung puluh. Para murid mau diutus ngloro-ngloro, ndhisiki tindaké Gusti Yésus menyang saben kutha lan panggonan sing arep dirawuhi. Pangandikané Gusti Yésus: “Sing kudu dienèni pancèn akèh, nanging sing derep mung sethithik. Mulané padha nyuwuna marang sing kagungan panèn, kersaa ngutus wong luwih akèh menèh kanggo ngumpulaké panènané.  
Padha mangkata. Kowé Dakutus kaya cempé ing satengahé asu ajag. Aja padha sangu dhuwit, utawa nggawa kanthong kanggo nampani sedhekah, apa déné sepatu. Uga aja padha mandheg ana ing dalan nyalami sapa-sapa. Menawa kowé mlebu ing sawijining omah ngucapa: ‘Tentrem rahayu anaa ing kowé kabèh.’

Yèn wong sing padha manggon ing omah kono mau seneng marang katentreman, salammu bakal njalari wong-wong mau padha olèh katentreman. Nanging menawa wong-wong mau padha ora seneng marang katentreman, salammu bakal bali menèh marang kowé.

Lestaria manggon ana ing brayat kono. Padha mangana lan ngombéa apa sing disuguhaké marang kowé, sebab wong nyambut-gawé kuwi wis samesthiné nampa opah. Aja padha ngolah-ngalih enggonmu nginep.

Yèn kowé mlebu ing sawijining kutha lan ana ing kono ditampa klawan becik, mangana apa sing disuguhaké marang kowé.

Wong lara ing kutha kono padha warasna, lan wong-wong padha kandhanana: ‘Kratoné Allah wus nyedhaki kowe.’

Mekaten sabdaning Injil Suci

U Sembah nuwun konjuk ing Gusti

PANYUWUNAN UMUM

I Sumangga sami ndherek Gusti Yesus, ingkang setya tuhu ngantos dumugining seda, nanging dipun luhuraken dening Rama Dalem, kanthi ngaturaken panyuwunan-panyuwunan:

L Kangge ingkang sami nandhang sangsara.

Dhuh Rama ingkang mahaasih, mugi ingkang sami nandhang sangsara awit dipun ina, dipun pitenah, saha dipunaniaya krana kapitadosanipun, pinaringana mantep manahipun, penuh pangajeng-ajeng, bilih sasampunipun nampi pacoben badhe nampi karahayon. Kawula nyuwun.

U Gusti mugi nyembadanana panyuwun kawula.

L Kangge para panuntuning masyarakat

. Gusti, mugi karsaa ngamping-ampingi para panuntuning masyarakat, amrih samya tetep mbudidaya tata tentrem kartaraharjaning masyarakat sarta sampun ngantos keguh ing pamrih. Kawula nyuwun:

U Gusti mugi nyembadanana panyuwun kawula.

L Kangge kawula sadaya ing ngriki.

Gusti, mugi kawula karentahna semangatipun Putra Dalem, amrih sageda tulung-tinulung nindakaken ayahan manggul salib napak tilas pada Dalem Gusti Yesus.   
Kawula nyuwun.

U Gusti mugi nyembadanana panyuwun kawula.

L Gusti Allah, Rama mahaasih ing swarga, saking gunging asih Dalem kawula dipunkarsakaken kaangkat dados putra-putra Dalem karana lelabetanipun Gusti Yesus, Sang Abdi ingkang nandhang sangsara. Panyuwun kawula, mugi karsaa nyembadani unjukipun umat Dalem lantaran Sang Kristus Gusti kawula

U Amin

**SEMBAHYANG NYUWUN PANGAPURA**

Allah ingkang maha-welas,

Sampeyan Dalem boten nate nampik tiyang dosa ingkang martobat, sapinten kemawon agenging dosanipun. Midhangetna panyuwun kawula, supados gesang kawula laras kaliyan dhawuh-dhawuh Dalem. Kaluberna berkah Dalem dhateng kawula umat Dalem, supados wedharan-wedharan ingkang sampun kawula tampi, sumimpen lebet ing manah kawula, lantaran Sang Kristus Guru-Gusti kawula. Amin.

**Berkat**

L Ibu Bapak ingkang kinasih ing Gusti Yesus, sembahyangan tesbeh dalu menika sampun paripurna. Sumangga kita sami nyuwun berkah dalem Gusti.

Kawula sami nyuwun, dhuh Gusti, mugi umat Dalem ing lingkungan Theresia, karentahna berkat sihnugraha lan kaparingana pangapuntening dosa. Lantaran Sang Kristus Gusti kawula.

U Amin

L Mugi kita sadaya binerkahan dening Allah ingkang maha kuwasa, Konjuk Asma dalem ….

U Amin

Kidung Panutup (fakultatif)